b'\n_START_ARTICLE_\nCaerleon\n_START_SECTION_\nSrednji vek\n_START_PARAGRAPH_\nKo so Rimljani v srednjem veku zapustili Veliko Britanijo, je bil Caerleon ali bli\xc5\xbenji Venta Silurum (zdaj Caerwent) upravno sredi\xc5\xa1\xc4\x8de Kraljevine Gwent. \xc5\xbdupnijska cerkev svetega Kadoka je bila ustanovljena verjetno v 6. stoletju tam, kjer je bil prej sede\xc5\xbe legionarjev. Grad je v normanskem slogu \xe2\x80\x93 mota (grad na gri\xc4\x8du v obliki stolpa) z zaprtim dvori\xc5\xa1\xc4\x8dem \xe2\x80\x93 verjetno zgradil vali\xc5\xbeanski lord Caradog ap Gruffydd zunaj vzhodnega vogala stare rimske utrdbe. Leta 1086 ga je zavzel Turstin FitzRolf, prapor\xc5\xa1\xc4\x8dak Viljema Osvajalca pri Hastingsu. Po izgonu Turstina leta 1088 ga je zavzel Wynebald de Ballon, brat Hamelina de Ballona, ki je zavzel tudi Abergavenny ob reki Usk. Med Vali\xc5\xbeani in Normani je divjala bitka in leta 1171 so Iorwerth ab Owain in sinova uni\xc4\x8dili mesto Caerleon in za\xc5\xbegali grad. Caerleon je bil pomemben trg in pristani\xc5\xa1\xc4\x8de, verjetno je leta 1171 postal mestni okraj (borough), \xc4\x8deprav ni nobene neodvisne listine o tem. Grad in mestni okraj je leta 1217 zasegel William Marshal, 1. grof Pembro\xc5\xa1ki in grad obnovil v kamnu. Ostanki ve\xc4\x8d starih rimskih stavb so ostali do neke vi\xc5\xa1ine do takrat, nato pa so jih verjetno uporabili kot gradbeni material.\n_START_SECTION_\nVali\xc5\xbeanski upor\n_START_PARAGRAPH_\nMed vali\xc5\xbeanskim uporom leta 1402 je Rhys Gethin, general Owaina Glynd\xc5\xb5ra, zavzel Caerleonski grad skupaj s preostalimi (Newport, Cardiff, Llandaff, Abergavenny, Caerphilly in Usk).  Verjetno je bil takrat grad zadnji\xc4\x8d uni\xc4\x8den, \xc4\x8deprav so zidovi leta 1537 \xc5\xa1e vedno stali. Razvaline so nastale \xc5\xa1ele, ko je leta 1739 grad propadel \xe2\x80\x93 ostal je le okrogel stolp pri javni zgradbi Hanbury Arms. Stolp je za\xc5\xa1\xc4\x8diten in je na seznamu stopnje II*.\n_START_SECTION_\nAngle\xc5\xa1ka dr\xc5\xbeavljanska vojna\n_START_PARAGRAPH_\n\xc4\x8cez reko Afon Llwyd iz Caerleona sta v regiji Penrhos Farm dve utrdbi iz angle\xc5\xa1ke dr\xc5\xbeavljanske vojne. Leta 1648 so vojaki Oliverja Cromwella pono\xc4\x8di taborili na hribu Christchurch s pogledom na Newport pred napadom na grad naslednji dan.\n_START_SECTION_\n18. in 19. stoletje\n_START_PARAGRAPH_\nStar lesen most je bil uni\xc4\x8den v neurju leta 1779 in sedanja kamnita razli\xc4\x8dica je bila postavljena v za\xc4\x8detku 19. stoletja. Do viktorijanskega razvoja dolvodnih dokov v Newportu je bil Caerleon pomembno pristani\xc5\xa1\xc4\x8de na reki Usk. Pomol na desnem bregu, zahodno od dana\xc5\xa1njega re\xc4\x8dnega mostu, je zaznamoval mejo plovnosti za ladje z jamborom. Kositrne delavnice in mlini so bili na obrobju mesta v Ponthirju, Caerleon se je raz\xc5\xa1iril in se skoraj pridru\xc5\xbeil Newportu. _NEWLINE_Spominska plo\xc5\xa1\xc4\x8da na steni Mynda na High Street se nana\xc5\xa1a na newportski upor leta 1839, v katerem je sodeloval John Frost iz Newporta, ki je bil pomembna oseba \xc4\x8dartisti\xc4\x8dnega gibanja. John Jenkins, lastnik hi\xc5\xa1e Mynde in delavnic Ponthir Tin Plate, je zgradil zid, da bi zadr\xc5\xbeal protestnike._NEWLINE_Ime Drovers\' Arms v Goldcroft Common pri\xc4\x8da o starodavni droverski cesti iz Malpasa. Domneva se, da je bila skupnost neko\xc4\x8d tr\xc5\xbenica goveda.\n_START_SECTION_\nArtur in Caerleon\n_START_PARAGRAPH_\nV Itinerarium Cambriae iz leta 1191 je opisano potovanje po Walesu leta 1188 med tretjo kri\xc5\xbearsko vojno, v katerem je avtor Gerald iz Walesa napisal, da so bili "rimski ambasadorji uradno sprejeti na dvoru velikega kralja Arturja" v Caerleonu. _NEWLINE_Geoffrey iz Monmoutha, prvi avtor ve\xc4\x8d zapisov o kralju Arturju, je v Zgodovini britanskega kraljestva razglasil Caerleon za eno najpomembnej\xc5\xa1ih mest v Veliki Britaniji. Opisuje zgodovino vse od kralja Belinusa, ki je ustanovil mesto, do obdobja, ko je pod svetim Dubriciusom postal metropolitansko mesto in nad\xc5\xa1kofija, pomembnej\xc5\xa1a od Canterburyja in Yorka, do svetega Davida, ki je preselil nad\xc5\xa1kofijo v stolnico svetega Davida._NEWLINE_Geoffrey je razglasil Caerleon za Arturjevo glavno mesto in celo Thomas Malory je omenil, da je bil Artur ponovno kronan tukaj. \xc5\xa0e vedno je viden rimski amfiteater pri Caerleonu, ki spominja na Arturjevo "okroglo mizo" in bi lahko bil vir za legendo.  \xc4\x8ceprav so lahko bile ru\xc5\xa1evine in pomembnost Caerleona kot mestnega sredi\xc5\xa1\xc4\x8da v za\xc4\x8detku srednjeve\xc5\xa1kega kraljestva Gwent navdih Geoffreyju, je glavni zgodovinski vir za povezavo Arturja s "taborom legije" seznam dvanajstih Arturjevih bitk v 9. stoletju v Zgodovini Britov (Historia Brittonum). "Urbs legionis" je precej bolj verjetno Chester ali celo York. "Camelot" se prvi\xc4\x8d pojavi v delu Chretiena de Troyesa Lancelot, \xc4\x8deprav Chretien omenja tudi Caerleon._NEWLINE_Caerleon je povezan tudi s poznej\xc5\xa1o literaturo o Arturju kot rojstni kraj pisatelja Arthurja Machna (1863\xe2\x80\x931947), ki ga pogosto uporablja kot kraj dogajanja v svojih delih. Tennyson je obiskal Hanbury Arms, ko je \xc5\xbeivel tukaj, ko je pisal Arturjevo smrt (Morte d\'Arthur), pozneje vklju\xc4\x8dena v Kraljeve idile (Idylls of the King). Danes ima Caerleon sodoben kip Hanbur\xc5\xa1kega viteza (The Hanbury Knight) iz nerjavnega jekla belgijskega kiparja Thierryja Lauwersa. [14] V romanu Michaela Morpurga Arthur, High King of Britain, se v Caerleonskem gradu zgodi incest, ko Artur s svojo polsestro Morgaine zaplodi sina Mordreda, ki pozneje povzro\xc4\x8di njegov propad. Tudi Mary Stewart v legendah o Arturju omenja Caerleon kot kraj, v katerem je imel Artur sodi\xc5\xa1\xc4\x8de. V teh zgodbah je bil incest v Luguvaliumu.\n_START_SECTION_\nDana\xc5\xa1nji Caerleon\n_START_PARAGRAPH_\nSredi\xc5\xa1\xc4\x8de Caerleona je v dolini reke Usk, ki je del ju\xc5\xbene meje skupnosti. V severozahodnem delu vasi se prek \xc5\xbeelezni\xc5\xa1kega mostu teren mo\xc4\x8dno dvigne do Lodge Wooda in gradi\xc5\xa1\xc4\x8da na hribu. Zahodna meja skupnosti je nastala s cesto A 4042 (Heidenheim Drive), severna meja je delno s strani Malthouse Road in deloma ob reki Afon Llwyd, ki te\xc4\x8de proti jugu do reke Usk ob vzhodni strani vasi. \xc4\x8cez reko Usk iz Caerleona na jugovzhod in vzhod so park svetega Juliana, vas Christchurch in gri\xc4\x8devnata regija okoli hriba Christchurch._NEWLINE_Pomembne zgradbe so: cerkev svetega Kadoka, Narodni muzej rimske legije, Muzej rimskih term, katoli\xc5\xa1ka cerkev in \xc5\xbeupni\xc5\xa1\xc4\x8de, most in druge. Zgodovinski ostanki rimske legionarske trdnjave Isca Augusta je priljubljena med turisti in je ozna\xc4\x8dena ob poti dedi\xc5\xa1\xc4\x8dine v mestu.\n_START_SECTION_\nKultura in skupnost\n_START_PARAGRAPH_\nV Caerleonu je od leta 2002 julija vsako leto festival umetnosti, ki privabi kiparje v lesu z vsega sveta.  Veliko skulptur hranijo okoli Caerleona. Festival umetnosti sovpada z uprizoritvami rimske vojske v amfiteatru, ki prikazuje rimski voja\xc5\xa1ki oklep, taktiko pehote, konjenice, opremo in naprave za obleganje, kot je balista._NEWLINE_\xc5\xbdive glasbene prireditve in vizualne umetnosti so poleti na prostem v rimskem amfiteatru._NEWLINE_Informativna in ob\xc5\xa1irna zgodovina Caerleona je bila objavljena leta 1970. Napisal jo je lokalni amaterski zgodovinar Primrose Hockey, \xc4\x8dlan Britanskega kraljestva (MBE) , ustanovni \xc4\x8dlan Caerleon Local History Society.'